Medzinárodná vedecká konferencia
Politický exil zo strednej a východnej Európy. Perspektívy, motívy, stratégie a aktivity na Východe a na Západe 1944 – 1989

Miesto: Bratislava, Slovensko
Priestory: Historická budova Národnej rady Slovenskej republiky, Župné námestie, Bratislava 
Dátum: 19. – 20. novembra 2013

Organizátori: Ústav pamäti národa a Európska sieť Pamäť a Solidarita; v spolupráci s Ústavom národnej pamäti (Poľsko), Študijným centrom pre národné zmierenie (Slovinsko) a Nemeckou spoločnosťou pre štúdium východnej Európy (Nemecko)

Medzinárodná vedecká konferencia si kladie za cieľ analyzovať politický exil z krajín bývalého sovietskeho bloku. Konferencia bude skúmať význam akcií exilových organizácií v boji proti komunistickým režimom v strednej a východnej Európe. Rozsah ich aktivít bol veľmi široký. Od priamej finančnej podpory domácich protikomunistických hnutí cez zasielanie kníh a časopisov, informovanie vlád a verejnosti demokratických štátov o živote za Železnou oponou až po šírenie protikomunistickej propagandy do východnej Európy prostredníctvom rozhlasového vysielania. 
Jedným z cieľov konferencie je aj komparatívny pohľad na exilové skupiny z rôznych krajín, hľadanie spoločných čŕt ich aktivít, ale tiež analýza rôznorodosti ich politických názorov a príčin, ktoré rozdiely medzi nimi spôsobovali. V radoch exilu často existovalo viacero politických koncepcií a pôsobilo veľa výrazných osobností. Ich politická orientácia závisela aj od pôvodu v jednotlivých emigračných vlnách. Zároveň ich však väčšinou spájal spoločný cieľ  - poraziť komunistické režimy a bojovať za slobodu a demokraciu. Pre niektoré skupiny boli tieto aktivity spojené so zápasom za sebaurčenie národov žijúcich v mnohonárodnostných štátoch (napríklad Slováci, Ukrajinci, Lotyši, Estónci a Litovčania).

Konferencia bude rozdelená do nasledujúcich panelov:

1. Emigračné vlny (1948, 1956, 1968, 1981)
- aké boli najvýznamnejšie emigračné vlny medzi rokmi 1944 – 1989 z jednotlivých štátov strednej a východnej Európy?
- aký bol prínos predstaviteľov jednotlivých emigračných vĺn do aktivít politického exilu?
- ako sa jednotlivé vlny emigrácie integrovali do fungujúcich štruktúr politického exilu (resp. zakladali sami nové organizácie)?
- ako sa podarilo jednotlivým emigračným vlnám integrovať do spoločnosti v ich novom štáte?
- aký obraz domovskej krajiny zachovávali jednotlivé smery politického exilu?
- ako sa vyvíjal ich vzťah k domovskej krajine počas rokov v exile? 

2. Politické skupiny, osobnosti a ich koncepty v exile
- ktoré boli najvýznamnejšie centrá a jednotlivci pôsobiaci v politickom exile a aká bola ich politická orientácia?
- do akej miery sa do vzájomnej spolupráce exilových skupín premietla ich rozdielna politická a ideologická orientácia?
- aké vízie budúcnosti Európy, prípadne jej integrácie existovali medzi exilovými skupinami? 
- aký bol vplyv exilu na verejnú mienku a politiku v demokratických západných štátoch?
- Aké koncepcie štátoprávneho usporiadania existovali v prostredí exilu?
- akú úlohu v politickom exile hrali „prominentní“ emigranti?

3. Vzájomné vzťahy medzi exilovými organizáciami jednotlivých štátov a národov 
- ako prebiehala vzájomná komunikácia a spolupráca medzi reprezentantmi politického exilu jednotlivých štátov a národov?
- ktoré ciele boli považované za spoločné a ktoré boli predmetom rozporov medzi týmito organizáciami?
- akú dôležitosť prikladali národnostnému aspektu národné exily z viacnárodných štátov (napr. Česi a Slováci; Ukrajinci a ďalšie národy Sovietskeho zväzu atď.)?

4. Informačné kanály a podpora protikomunistických hnutí v domovských krajinách
- aké druhy informačných kanálov používali exilové skupiny pri kontaktoch s ich domovskými krajinami?
- akú úlohu hrali v tomto smere média a exilová literatúra?
- ako boli exilové periodiká a informácie prijímané za Železnou oponou? 
- aké boli spôsoby podpory domácich opozičných hnutí a organizácií?

5. Reakcia na emigráciu a exilové skupiny v komunistických a demokratických štátoch 
- ako bol vnímaný politický exil v demokratických krajinách? 
- aký bol vplyv emigrantských aktivít na politiku komunistických štátov?
- ako posudzovali komunistické režimy politický exil a jeho lídrov v zahraničí? 
- aké akcie proti nim realizovali (napr. propaganda)? 
- aké perzekučné opatrenia uplatňovali komunistické režimy voči emigrantom (napr. voči ich rodinným príslušníkom)?

6. Úloha tajných služieb
- akú úlohu hrali tajné služby Východu aj Západu vo vzťahu k emigrantom a politickému exilu (metódy, stratégie, akcie)?  
- ako bola úloha exilových novinárov v západných médiách a ich vnímanie aktivít tajných služieb na Východe a na Západe a politiky détente?
- ako politika détente ovplyvňovala vysielanie Rádia Slobodná Európa a ďalších rozhlasových staníc?
- boli komunistické tajné služby schopné ovplyvňovať aktivity politického exilu prostredníctvom infiltrácie agentov alebo inými prostriedkami? Ako na tieto snahy reagovali západné štáty a ich tajné služby? 

Jazykmi konferencie budú slovenský a anglický so zabezpečením simultánneho tlmočenia. Organizátori budú hradiť ubytovanie a stravu počas konferencie, ako aj cestovné náklady do určitej sumy.

Abstraktu Vášho príspevku (max. 2 400 znakov), ako aj stručný životopis vrátane aktuálnej pracovnej pozície pošlite do 15. júla 2013 na emailovú adresu: peter.jasek@upn.gov.sk alebo poštou na adresu:
Ústav pamäti národa
Námestie Slobody 6
817 83 
Bratislava 15
Slovensko

Kontaktná osoba: Peter Jašek
Telefón: 00421 2 593 00 338